| **IIxobrychus eurhythmus** |
| --- |
| Šrenko baublys ( Ixobrychus eurhythmus)Šrenko baublys (*Ixobrychus eurhythmus*) |
| Apsaugos būklė |
| Nekeliantys susirūpinimo (IUCN 3.1),  |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Chordiniai  *( Chordata)* |
| Klasė: | Paukščiai  *( Aves)* |
| Būrys: | Gandriniai paukščiai  *( Ciconiiformes)* |
| Šeima: | Garniniai  *( Ardeidae)* |
| Gentis: | Mažieji baubliai  *( Ixobrychus)* |
| Rūšis: | Nykštukinis baublys  *( Ixobrychus eurhythmus)* |

 |
| Binomas |
| ***Ixobrychus eurhythmus*** Swinhoe, 1873 |

Šrenko baublio paplitimas
**Šrenko baublys** arba Mandžiūrinis baublys (lot. *Ixobrychus eurhythmus*, angl.  *Schrenck's Bittern*, vok.  *Mandschurendommel*) – garninių (*Ardeidae*) šeimos paukštis, pavadintas zoologo Leopoldo von Šrenko vardu.

Paplitimas
----------

Paplitęs Rytų Azijoje, Filipinuose ir Didžiosios Sundos salose, žiemoja Pietryčių Azijoje.

Išvaizda
--------

Nedidelis paukštis, kūno ilgis 33 – 39 cm, atstumas tarp sparnugalių 55 – 59 cm, sveria 89 – 123 g. Būdingas lytinis dimorfizmas.

Suaugusio patino pakaušis juodai rudas, veido šonai yra kaštoninės spalvos. Snapas trumpas, storas. Antsnapis tamsiai rudas, o posnapis žaliai geltonas. Veisimosi periodu snapas yra juodas. Rainelė geltona. Nugarinė kaklo pusė, pečiai ir pečių dengiamosios plunksnos yra kaštoninės spalvos. Uodega juodai ruda. Išorinė  sparnų pusė išmarginta šviesiomis dėmėmis. Gerklė ir kaklo priekinė dalis tamsiai geltonos spalvos, per vidurį eina tamsiai ruda juosta. Viršutinė krūtinės dalis raudonai ruda. Apatinė krūtinės dalis tamsiai gelsva, išmarginta rudais dryžiais. Sparnų vidinė pusė sidabriškai pilka. Kojos žaliai rudos, pėdos – geltonos. 

Patelė yra smulkesnė. Pakaušis, veidas, nugarinė kaklo pusė, nugara ir išorinė sparnų pusė yra tamsiai kaštoninės spalvos. Nugara ir išorinė sparno pusė išmarginta šviesiomis dėmėmis. Plasnojamosios plunksnos juodai rudos. Uodega juoda. Gerklė kreminės spalvos, išmarginta juodais dryžiais.

Jaunikliai yra tamsiai kaštoninės spalvos. Nugara ir išorinė sparnų pusė išmarginti šviesiomis dėmėmis. Apačia išmarginta rudais ir baltais dryžiais. Vidinė sparnų pusė pilka.

Biologija
---------

Aptinkamas upių slėniuose, pievose, klampiose upių pakrantėse, nendrynuose ir ryžių laukuose. Migrantas. Rugpjūčio – spalio mėnesiais traukia į pietus. Į veisimosi vietas grįžta balandžio – gegužės mėnesiais. 

Minta smulkia žuvimi, krevetėmis, lygiakojais ir laumžirgių lervomis. Grobio ieško dieną. 

Lizdus krauna nendrėse ar krūmuose, virš vandens arba šalia vandens, 1 m aukštyje. Lizdas kūgio formos. Lizdui naudoja išdžiūvusios žolės stiebus, iškloja sausais lapais ir žole. Dėtyje 3 – 5 balti kiaušiniai. Inkubacija 16 – 19 dienų. Peri abu tėvai.

Šaltiniai
---------

1. ↑   „Pasaulinės gamtos apsaugos organizacijos raudonasis sąrašas - Ixobrychus eurhytmus". Pasaulinė gamtos apsaugos organizacija. anglų k.
2. ↑   „Ixobrychus eurhythmus". Avibase. anglų k.
3. ↑  „Ixobrychus eurhythmus". Heron Conservation. anglų k. Suarchyvuotas originalas 2015-05-29. Nuoroda tikrinta 2017-10-21. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)

Nuorodos
--------

* Šrenko baublys. Planet of Birds
* Šrenko baublio balsas